2 สภาโหวตผ่านฉลุยยืนยัน 41 ร่างพ.ร.บ.
ประชาไท - 21 เม.ย.48 ในการประชุมสมัยวิสามัญทั่วไปครั้งที่ 6 ระหว่างสภาผู้แทนราษฎรและวุฒิสภา เพื่อเห็นชอบการยืนยันร่างพระราชบัญญัติ (พ.ร.บ.) ที่เสนอโดยคณะรัฐมนตรี (ครม.)จำนวน 41 ฉบับนั้น ที่ประชุมพิจารณาลงมติเห็นชอบให้มีการยืนยันกฎหมายทั้งหมด เพื่อให้มีการดำเนินการต่อ ทั้งนี้ การพิจารณาการยืนยันร่างกฎหมายของรัฐบาลนี้ นับเป็นครั้งแรกตามมาตรา 178 วรรคสองที่ระบุ ว่าหากอายุของสภาผู้แทนราษฎรสิ้นสุดลง รัฐสภา สภาผู้แทนราษฎร หรือวุฒิสภาแล้วแต่กรณีจะพิจารณาร่างพ.ร.บ.ที่ยังไม่ทันได้เห็นชอบต่อไปได้ หากรัฐบาลชุดใหม่ร้องขอต่อรัฐสภาภายใน 60 วันนับแต่การประชุมรัฐสภาครั้งแรก ซึ่งในรัฐบาลชุดปัจจุบันตรงกับวันที่ 4 มี.ค.48 โดยในที่ประชุมได้แบ่งการลงมติออกเป็น 2 แบบ คือ ลงมติรวมกันในร่างพ.ร.บ.ทั้งหมดที่ไม่มีผู้ใดอภิปรายคัดค้าน ส่วนร่างพ.ร.บ.ที่การอภิปราย หรือสมาชิกมีปัญหาติดใจให้แยกออกมาลงคะแนนทีละฉบับ ซึ่งมีทั้งสิ้น 5 ฉบับ คือ 1.ร่างพ.ร.บ.พ.ร.บ.การอาชีวศึกษา พ.ศ. 2.ร่างพ.ร.บ.ทางหลวง(ฉบับที่)พ.ศ. 3.ร่างพ.ร.บ.กำหนดค่าธรรมเนียมการใช้ยานยนตร์บนทางหลวงและสะพาน(ฉบับที่) พ.ศ. 4.ร่างพ.ร.บ.การประกอบกิจการโทรคมนาคม(ฉบับที่) พ.ศ. (ปรับปรุงสัดส่วนการถือหุ้นของคนต่างด้าวและห้ามมิให้ผู้รับใบอนุญาตเรียกเก็บเงินประกัน) และ 5. ร่างพ.ร.บ.แก้ไขเพิ่มเติมประมวลกฎหมายวิธีพิจารณาความแพ่ง(ฉบับที่) พ.ศ. (ปรับปรุงการบังคับคดี การคุ้มครองสิทธิเจ้าหนี้และลูกหนี้ในการบังคับคดีตามคำพิพากษาและอัตราค่าธรรมเนียม) อย่างไรก็ตาม ที่ประชุมลงมติผ่านร่างพ.ร.บ.ทั้งหมด 41 ฉบับ โดยร่างพ.ร.บ.ที่แยกลงมติทีละฉบับมีการลงคะแนนนั้น ร่างพ.ร.บ.อาชีวศึกษาฯ มีผู้ลงมติเห็นด้วย 432 เสียง ไม่เห็นด้วย 47 เสียง ร่างพ.ร.บ.ทางหลวงฯ มีผู้ลงมติเห็นด้วย 336 เสียง ไม่เห็นด้วย 148 เสียง ร่างพ.ร.บ.ค่าธรรมเนียมการใช้ยานยนตร์บนทางหลวงฯ มีผู้ลงมติเห็นด้วย 328 เสียง ไม่เห็นด้วย 137 เสียง ร่างพ.ร.บ.ประกอบกิจการโทรคมนาคม มีผู้ลงมติเห็นด้วย 437 เสียง ไม่เห็นด้วย 41 เสียง และร่างพ.ร.บ.แก้ไขเพิ่มเติมประมวลกฎหมายวิธีพิจารณาความแพ่งฯ มีผู้ลงมติเห็นด้วย 340 ไม่เห็นด้วย 136 ทั้งนี้ นายวิษณุ เครืองาม รองนายกรัฐมนตรี ได้แถลงชี้แจงในช่วงต้นว่า กฎหมายที่ค้างพิจารณาจากรัฐบาลชุดที่แล้วมีทั้งสิ้น 142 ฉบับ เป็นกฎหมายที่เสนอโดยครม. 46 ฉบับ เสนอโดยส.ส. 93 ฉบับ เสนอโดยประชาชน 3 ฉบับ ในจำนวนนี้รัฐบาลทำการยืนยันร่างกฎหมายของครม.41 ฉบับ ซึ่งซ้ำกับร่างส.ส.จำนวน 31 ฉบับ ส่วนอีก 5 ฉบับของครม. ที่ไม่ได้นำมายืนยัน มีดังนี้ คือ ร่างพ.ร.บ.โรงรับจำนำ เพราะส.ส.ยับยั้ง ร่างพ.ร.บ.ธุรกิจสถาบันการเงิน เพราะส.ว.ยับยั้ง ร่างพ.ร.บ.ปรับปรุงกระทรวงทบวงกรม เพราะน่าจะมีการทบทวนในภาพรวม ร่างพ.ร.บ.จัดระเบียบราชการกระทรวงกลาโหม เพราะรัฐบาลเห็นว่าควรทำด้วยความรอบคอบ ร่างพ.ร.บ.ระเบียบข้าราชการพลเรือน เพราะควรพิจารณาในภาพรวม ส่วนร่างกฎหมายของประชาชนมี 3 ฉบับคือ ร่างพ.ร.บ.ล้มละลาย ร่างพ.ร.บ.สภากการเกษตรแห่งชาติ ร่างพ.ร.บ.ป่าชุมชน โดยครม.นำเสนอยืนยันเรื่องป่าชุมชนเรื่องเดียว เพราะเรื่องล้มละลายซึ่งมีคนเข้าชื่อเสนอ 96310 คนนั้นรอเข้าวาระที่1ส่วนเรื่องสภาการเกษตร ซึ่งมีคนเข้าชื่อเสนอ 64368 คน ยังค้างอยู่ก่อนเข้าวาระที่ 1 
ประชาไท - 21 เม.ย.48 ในการประชุมสมัยวิสามัญทั่วไปครั้งที่ 6 ระหว่างสภาผู้แทนราษฎรและวุฒิสภา เพื่อเห็นชอบการยืนยันร่างพระราชบัญญัติ (พ.ร.บ.) ที่เสนอโดยคณะรัฐมนตรี (ครม.)จำนวน 41 ฉบับนั้น